text: Xiaomi Mi 9T е международната версия на Redmi K20 - Новини | Mobile Bulgaria
  Xiaomi Mi 9T е международната версия на Redmi K20
  Павлин Луканов 14 юни 2019, 11:30 2763 прочитания 0 Коментара
  Оправдавайки очакванията, Xiaomi представи смартфонa Mi 9T, който на практика е ребрандирана версия на Redmi K20 за пазарите в Европа и в други региони. Моделът включва същите параметри, като сред тях се отличава AMOLED дисплеят с диагонал 6.4", резолюция Full HD+, съотношение 19.5:9 и вграден скенер за отпечатъци. Екранът е почти безрамков благодарение на подвижния механизъм, в който е поместена предната камера с 20-мегапикселов сензор.
  Сред останалите характеристики откриваме чипсет Snapdragon 730, 6GB RAM, 64/128GB разширяема памет и батерия с капацитет 4000 mAh и поддръжка за технология за бързо зареждане при 18W. Основната камера е тройна и се състои от 48MP сензор Sony IMX582, 13-мегапикселов сензор с ултраширокоъгълна оптика и 8MP сензор с телефото оптика.
  Xiaomi Mi 9T ще бъде пуснат в продажба в Испания на 17 юни през Amazon и собствения магазин на компанията. Цените започват от 329 евро за варианта с 6/64GB памет и 369 евро за този с 6/128GB (наличен на по-късен етап). Смартфонът ще е наличен в същите цветове като Redmi K20 – черен, син и червен, който ще се появи малко по-късно.За първите 24 часа устройството ще може да се купи през mi.com/es и Amazon за 299 евро за версията с 6GB + 64GB памет.
  Смартфонът вече се предлага и в нашия онлайн магазин на цена от 799 лв.
  За Европа има и други нови продукти от екосистемата на Xiaomи. Сред тях е новата фитнес гривна Mi Smart Band 4, която включва цветен AMOLED дисплей и батерия за 20 дни на работа. В допълнение на екстрите от своя предшественик джаджата предлага още и функция за отчитане на постиженията при плуване. Продажбите в Испания започват в края на месеца на цена 35 евро.
  В страната вече се предлага новия електрически скутер Mi Electric Scooter Pro, който има батерия с по-голям капацитет за 45 км пробег, възможност за изкачване на 12-градусов наклон и максимална скорост от 25 км/ч. Добавен е и нов LED дисплей, който показва различна информация за пътуването. Цената на скутера е 499 евро.
  Последното ново устройство за Европа са слушалките Mi True Wireless Earphones. Както подсказва името им те са напълно безжични, а на пръв поглед са с дизайн, който е вдъхновен от AirPods. Компанията посочва, че в комбинация с калъфа с допълнителна батерия осигуряват до 10 часа на автономна работа. Слушалките се свързват автоматично с телефона при изваждане от калъф, а възпроизвеждането на музика спира при сваляне на едната слушалка. Устройството вече се предлага на цена 80 евро.
  Xiaomi redmi k20 Mi 9T Xiaomi Mi 9T
  Предишна статияИ AT&T анулира предварителните поръчки за Galaxy Fold Следваща статияHuawei P30 Pro вече се предлага и в червено